[Foto's] Om-die-wêreld-vlug van die baan | Maroela Media
Tracey Curtis-Taylor by die “Spirit of Artemis”, haar Boeing Stearman-dubbelvlerkvliegtuig (Foto: Tracey Curtis-Taylor, Facebook)
Die Britse vlieënier Tracey Curtis-Taylor moes haar plan, om in Charles Lindbergh se spore te volg en om die wêreld te vlieg, laat vaar ná sy in Arizona neergestort het.
Curtis-Taylor het die ongeluk oorleef, maar haar vliegtuig het erge skade opgedoen.
Sy het in 2013 in haar Boeing Stearman-dubbelvlerkvliegtuig met die vlug om die wêreld begin en sou voor die einde van die maand die reis in Boston voltooi het.
Curtis-Taylor het Sondag op Facebook bevestig sy, en Ewald Gritsch wat saam met haar was, is ongedeerd. “Die ongeluk het ŉ paar dae gelede plaasgevind toe ons op pad was na Phoenix in Arizona, nadat ons in Winslow brandstof ingegooi en opgestyg het. Die Spirit of Artemis het begin duik, en dit was nie ŉ goeie scenario nie, want daar was kragdrade reg voor ons, maar gelukkig was daar ŉ oop woestyn in ŉ suidelike rigting.”
Volgens Curtis-Taylor het die vliegtuig oor die neus omgerol. “Die skade is aansienlik, maar die vlerke het die impak geabsorbeer en die raam en kajuit is nie beskadig nie. Die Stearman is bekend daarvoor dat dit ŉ sterk vliegtuig is, maar ek het nou ongeëwenaarde respek vir dié vliegtuig as ek dink aan wat kon gebeur het.”
Sy het gesê sy is diep teleurgestel oor die voorval en baie jammer dat sy nie die vlug kan klaarmaak nie, minstens nie hierdie jaar nie. Die Boeing-maatskappy en lugvaartgemeenskap in Amerika het boodskappe van ondersteuning aan haar gestuur. “Ek is nog ŉ Stearman aangebied om die reis klaar te maak, maar ek is te geheg aan die Spirit of Artemis. Ons het al so lang pad gekom, ek kan my dit nie indink om dit in enigiets anders te doen nie.”
Volgens Curtis-Taylor is die onmiddellike plan om die romp van die vliegtuig na ŉ maatskappy in Hongarye te stuur waar dit oorspronklik gerestoureer is, en dadelik herbou sal word. “Ons het ŉ ekstra enjin beskikbaar gehou indien ons dit sou benodig, en daar is reeds ŉ stel nuwe vlerke. Die Stearman kan dalk in Julie reeds gereed wees vir die Farnborough-lugskou [in Hampshire, Engeland]. Dan sal ons dit vroeg volgende jaar na Winslow terugbring en die reis hervat.”
Volg Tracey Curtis-Taylor op Facebook
Die “Spirit of Artemis”, Boeing Stearman-dubbelvlerkvliegtuig wat in Arizona neergestort het (Foto: Tracey Curtis-Taylor, Facebook)
Tracey Curtis-Taylor in die “Spirit of Artemis”, haar Boeing Stearman-dubbelvlerkvliegtuig (Foto: Tracey Curtis-Taylor, Facebook)
Die wêreld in foto’s – 16 Mei 2016
dit was howard hughes wat eerste om die wereld gevlieg het. lindberg het net oor die atlantiese oseaan gevlieg.
Toerien jy is reg lindberg het nie om die wereld gevlieg
Is die berig reg dat sy reeds in 2013 met haar vlug om die wêreld begin het? Die eerste suksesvolle om-die-wêreld vlug in 1924 het 175 dae geneem.